《送考功刘大著出守嘉禾分韵得相字》
宋代·程公许

夙昔抱奇志，取友周四方。远游阻风尘，隐思郁衷肠。

羞以麋鹿阻，缀兹鸳鹭行。三年去复还，同省皆望郎。

刘侯交最久，德履金玉相。佩琼矫众嫭，制荷耿孤芳。

暂寄锦衾直，倚登白玉堂。忽以刺郡请，翻然整归装。

安舆拥鹤发，怀绶荣锦乡。那知槜李城，骑竹喧道傍。

矫首候鸣驺，如渴须饮浆。紫禁屡入对，从前几封章。

肯袖活国手，春畴课耕桑。纳约易为入，公宁久回翔。

熟看气弘毅，致远可易量。蹇我归未能，迟留重惭惶。

亦思丐一麾，庶以毫发偿。乐莫乐心知，执手歌慷慨。

安得飞霞佩，云霄相颉颃。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。